Unina uthi ubeseyidelile indodakazi yakhe
ILANGA lihambele kubo kaNkz Nyawose, laxoxa nonina, uNkz Thembi Nyawose oveze ukuthi indodakazi yakhe ibulawa nje, ubeseyikhuze kwaze kwafika lapho ekhathala khona, eseyidelile. Uthi ibihamba noma yinini uma isoka layo liyidinga, ubengasasho lutho, eseyibuka nje, ize ibuye uma sekuthanda yona nesoka layo.
Uqhube wathi ibike ihambe isonto lonke iyohlala emjondolo waleli soka, kwesinye isikhathi ize ingayi ngisho esikoleni ivalelwe yilona. Uthi kayizange izibhale izivivinyo zokuphela konyaka ngenxa yalo leli soka, liyivalele endlini yalo.
“Ngiphume ngaleso sikhathi ngamfica (umsolwa) eme ngaphandle komnyango, ebukeka ethukile. Ucele ukuba simsize simfonise. Uthe sekunomonakalo owenzeke endlini yakhe.
“Ngibe sengimlandela siya endlini yakhe, wafika wangivalela ngaphandle engafuni ukuba ngingene ngaphakathi, wacisha ugesi. Ngize ngangena ngenkani ngawukhanyisa, ngafica uBabalwa elele phezu kombhede wesoka lakhe engagqokile.
“Bengizitshela ukuthi uqulekile ngesikhathi ngingena, kwazise eceleni kombhede bekunebhakede lamanzi kubonakala ukuthi isoka lakhe belizama ukumvusa, limbhunyela ngawo ngoba nombhede ubusumanzi te,” echaza.
“Sisola ukuthi le nto yenzeke ngabo 11 ebusuku, lo mfana wahlala naye isikhathi eside ezitshela ukuthi uqulekile,” echaza.
Kuthiwa kuze kwasiza ukufika kwamaphoyisa. Umsolwa kuthiwa uphuthunyiswe esibhedlela isimo sakhe sisibi kakhulu.